**NOTĂ INFORMATIVĂ**

**la proiectul Hotărîrii de Guvern cu privire la modificarea și completarea unor hotărîri ale Guvernului**

Proiectul Hotărîrii de Guvern cu privire la modificarea și completarea unor hotărîri ale Guvernului a fost elaborat în vederea implementării Legii cu privire la parcurile pentru tehnologia informației nr.77 din 21.04.2016 și Legii pentru modificarea și completarea unor acte legislative nr.145 din 14.07.2017.

Amendamentele propuse la actele normative din domeniul fiscal, precum și cel al asigurărilor sociale și medicale obligatorii au drept scop aducerea acestora în concordanță cu prevederile Legii cu privire la parcurile pentru tehnologia informației și asigurarea unui mecanism funcțional de aplicare a impozitului unic datorat de rezidenții acestor parcuri și actelor ce reglementează aplicarea impozitului unic.

Potrivit art.15 al Legii cu privire la parcurile pentru tehnologia informației, una din facilitățile acordate de stat rezidenților acestor parcuri constă în aplicarea unui impozit unic în mărime de 7% din venitul din vînzări, dar nu mai puțin decît o sumă minimă stabilită per angajat (30% din cuantumul salariului mediu lunar pe economie, prognozat pentru anul respectiv). Acest impozit unic încorporează următoarele impozite și taxe: impozitul pe venit din activitatea de întreprinzător, impozitul pe venit din salariu, contribuțiile de asigurări sociale de stat obligatorii datorate de angajați și angajatori, primele de asigurare obligatorie de asistență medicală datorate de angajați și angajatori, taxele locale, impozitul pe bunurile imobiliare și taxa pentru folosirea drumurilor de către autovehiculele înmatriculate în Republica Moldova, datorate de rezidenții parcurilor, în conformitate cu legislația aplicabilă. Celelalte impozite și taxe sînt datorate de rezidenții parcurilor conform modului general stabilit.

Totodată, art.16 al Legii cu privire la parcurile pentru tehnologia informației definește particularitățile asigurării sociale și medicale ale salariaților rezidenților parcurilor. Potrivit acestuia, salariații rezidenților parcului beneficiază de toate tipurile de prestații de asigurări sociale de stat din mijloacele bugetului asigurărilor sociale de stat, potrivit legislației în vigoare. Venitul lunar asigurat al acestor salariați va constitui 60% din cuantumul salariului mediu lunar pe economie, prognozat pentru anul respectiv. În același timp, salariații rezidenților parcului obțin statutul de persoană asigurată în sistemul asigurării obligatorii de asistență medicală în baza listelor de evidență nominală a persoanelor asigurate angajate, prezentate și actualizate de către rezidenții parcului.

Proiectul elaborat conține prevederi de completare a cinci acte normative și racordează la cadrul normativ secundar conceptul impozitului unic datorat de rezidenții parcurilor IT și particularitățile acestuia.

Cele mai importante amendamente propuse pe dimensiunea fiscală vizează reglementarea modului de calculare și deducere în scopuri fiscale a cheltuielilor privind uzura și reparația mijloacelor fixe și respectiv prevederi aferente reținerii impozitului pe venit din salariu și din alte plăți efectuate de către agentul economic rezident al parcului pentru tehnologia informației.

În partea ce ține de amendamentele propuse la cadrul normativ aferent asigurării sociale și medicale, se propune completarea a trei acte normative cu norme de concretizare a mărimii venitului lunar asigurat al angajaților precum și a modului de realizare a dreptului la restituirea din bugetul asigurărilor sociale de stat a sumelor reprezentând prestații de asigurări sociale.

**Viceministru Veronica VRAGALEVA**